Diari Oficial de la Generalitat Valenciana


Sumari del DOGV 6462, del 17-02-2011 (2011/1761)

RESOLUCIÓ de 10 de febrer de 2011, de la directora de l'Agència Valenciana de Foment i Garantia Agrària, per la qual s'estableix la convocatòria del procediment d'admissió de sol·licituds i concessió de les ajudes destinades a fomentar la jubilació anticipada dels agricultors i treballadors agrícoles a la Comunitat Valenciana durant l'any 2011.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6462

Data del DOGV
:   17-02-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/1761


Data del document
:   10-02-2011

Organisme emissor
:   Agència Valenciana de Foment i Garantia Agrària

Tipus de document
:   Resolució

Descriptors 

:   * Agència Valenciana de Foment i Garantia Agrària
    * ajuda pública

RESOLUCIÓ de 10 de febrer de 2011, de la directora de l'Agència Valenciana de Foment i Garantia Agrària, per la qual s'estableix la convocatòria del procediment d'admissió de sol·licituds i concessió de les ajudes destinades a fomentar la jubilació anticipada dels agricultors i treballadors agrícoles a la Comunitat Valenciana durant l'any 2011. [2011/1761]  
En l'article 11 de l'Orde de 16 de gener de 2008, de la Conselleria d'Agricultura, Pesca i Alimentació, per la qual s'establixen les bases reguladores de les ajudes destinades a fomentar la jubilació anticipada dels agricultors i treballadors agrícoles a la Comunitat Valenciana, s'establix el precepte de presentar sol·licituds de conformitat amb la convocatòria anual del procediment per a la concessió de l'ajuda en l'exercici corresponent. Esta convocatòria ha de determinar el termini de presentació de sol·licituds, models d'impresos, la línia pressupostària de subvenció i l'import global màxim que s'hi destina i la resta de requisits en relació amb l'article 23.2 de la Llei 38/2003, de 17 de novembre, General de Subvencions, i de la normativa del Decret Legislatiu de 26 juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.  
Per tot això, a proposta de la directora general de Producció Agrària, fent ús de les atribucions conferides en l'article 13 del Decret 123/2006, pel qual s'aprova l'Estatut de l'Agència Valenciana de Foment i Garantia Agrària, resolc:  
Apartat 1. Objecte i àmbit d'aplicació  
L'objecte d'esta resolució és convocar, per a l'exercici 2011, les subvencions previstes en l'Orde de 16 de gener de 2008, per la qual s'establixen les bases reguladores de les ajudes destinades a fomentar la jubilació anticipada dels agricultors i treballadors agrícoles a la Comunitat Valenciana.  
Apartat 2. Beneficiaris  
Poden ser beneficiaris de les subvencions que es convoquen els beneficiaris establits en l'article 3 de l'Orde de bases.  
Apartat 3. Sol·licitud de subvenció i termini de presentació  
1. La sol·licitud es presentarà després d'emplenar els models que es faciliten en impresos normalitzats per les oficines de la Conselleria d'Agricultura, Pesca i Alimentació, o en el seu web . La presentació es podrà fer, preferiblement, a les oficines comarcals de la Conselleria d'Agricultura, Pesca i Alimentació on corresponga d'acord amb la comarca d'ubicació de l'explotació del sol·licitant, i als llocs i de les formes a què es fa referència en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. El termini per a la sol·licitud d'estes ajudes serà d'un mes comptador des de l'endemà de la publicació en el Diari Oficial de la Comunitat Valenciana.  
Apartat 4. Documentació  
Juntament amb la sol·licitud d'ajuda serà necessari aportar la documentació següent:  
1. Documentació del cedent  
a) Informe de vida laboral que justifique l'exercici en l'activitat agrària durant els deu anys immediatament anteriors al cessament, amb els certificats corresponents que indiquen el règim d'afiliació i els períodes de permanència en alta en la Seguretat Social durant eixe període.   
Els règims de la Seguretat Social i els períodes d'alta en estos règims seran:  
- Estar donats d'alta en el sistema especial de treballadors per compte propi agraris inclosos en el règim especial dels treballadors per compte propi o autònoms de l'article 2 de la Llei 18/2007, de 4 de juliol, des de l'entrada en vigor de la llei el dia 1 de gener de 2008.  
- Per a justificar l'activitat agrària els anys anteriors a l'entrada en vigor de la llei esmentada, és a dir, abans de l'1 de gener de 2008, es realitzarà presentant el justificant acreditatiu d'haver estat en alta en qualsevol dels règims especials agraris de la Seguretat Social vigents amb anterioritat a l'1 de gener de 2008.  
b) Per a justificar el règim d'incompatibilitats de l'article 13 de l'Orde de 16 de gener de 2008, es presentaran els certificats corresponents dels òrgans competents de la Seguretat Social en què conste si percep o no cap tipus de pensió per jubilació o incapacitat permanent o temporal, com també cap tipus de subsidi de caràcter periòdic.  
c) Declaració de l'impost sobre la renda de les persones físiques dels tres últims anys. Si el titular que cessa ho fa amb cònjuge a càrrec i les declaracions no són conjuntes, se'n presentaran també les corresponents al cònjuge.  
d) Identificació de la base territorial de l'explotació a transmetre per mitjà de les referències de les parcel·les i recintes agrícoles del sistema d'informació geogràfica de parcel·les agrícoles (SIGPAC).  
e) Acreditació de la titularitat de les superfícies i bestiar, que componguen l'explotació objecte de transmissió, la qual es farà per mitjà de qualsevol dels documents següents:  
- El certificat o nota simple del Registre de la Propietat.  
- L'escriptura o escriptures públiques de propietat.   
- Per mitjà de la informació cadastral que a l'efecte disposa l'òrgan instructor de l'expedient. Quan no coincidisca amb la manifestada per l'interessat, haurà d'aportar un certificat de la Gerència Territorial de Cadastre o nota simple de registre en cas de propietat, tot això a nom del titular o cònjuge quan el règim econòmic de la societat matrimonial siga de guanys.   
- El contracte escrit d'arrendament, en el cas de portar terres en arrendament, liquidat de l'impost de transmissió patrimonial corresponent.  
- El llibre d'explotació ramadera actualitzat, en el cas de transmissió de bestiar, i la comunicació del pagament de l'última prima ramadera.  
L'explotació del cedent no ha d'haver experimentat una reducció en la superfície superior al 20% en els últims dos anys, anteriors a la sol·licitud, excepte quan el cessionari siga fill del titular i haja rebut amb anterioritat a la sol·licitud del cedent part de l'explotació.  
Per les disposiciions del Codi Civil, la data d'un document privat no es comptarà respecte a tercers, sinó des del dia en què haja sigut incorporat o inscrit en un registre públic, des de la mort de qualsevol dels qui l'han signat o des del dia en què s'entregue a un funcionari públic per raó del seu ofici.   
f) L'autorització expressa del cònjuge per a la cessió dels béns de guanys i privatius que conformen l'explotació agrària que s'ha de transmetre.  
g) El compromís, en el cas de portar terres en arrendament, del propietari de les terres cedides en arrendament al titular de l'explotació, cedent, relatiu a la resolució de contractes i, si s'escau, a la transmissió de la propietat o cessió en arrendament al cessionari.  
h) L'acreditació de la titularitat de dades bancàries per al pagament de les ajudes, per mitjà del document normalitzat de l'Agència Valenciana de Foment i Garantia Agrària, de manteniment de tercers.  
2. Documentació de treballador agrari que es jubila en l'explotació del cedent  
En el cas de sol·licitar ajuda com a treballador de l'explotació com a cònjuge del cedent aportarà:  
a) Informe de vida laboral o certificat de l'òrgan competent de la Seguretat Social, en què es recolliran el règim d'afiliació a la Seguretat Social i els períodes de permanència en alta en este règim.  
b) Per a justificar l'article 13 de l'Orde de 16 de gener de 2008, sobre incompatibilitats, serà necessària la presentació dels certificats corresponents dels òrgans competents de la Seguretat Social en què conste si percep o no cap classe de pensió per jubilació o incapacitat permanent o temporal, com també cap classe de subsidis de caràcter periòdic.  
c) Certificats de l'Agència Tributària i de la Tresoreria General de la Seguretat Social d'estar al corrent de pagaments.  
d) Declaracions de l'impost de la renda de les persones físiques de les tres últimes anualitats.  
Documents acreditatius de treballar en l'explotació del titular que cessa i haver desplegat allí l'activitat, almenys, durant el temps equivalent a tres anys de treball a temps complet dins dels cinc anys que precedixen l'inici del cessament del titular.  
e) En el cas de treballador sense relació de parentiu amb el cedent, hauran de constar els contractes de treball o documents acreditatius de cotització a la Seguretat Social dels cinc anys que precedixen l'inici del cessament del titular, a fi de comprovar que com a mínim s'ha treballat durant el temps equivalent a tres anys de treball a temps complet dels cinc anys anteriors.  
3. Documentació dels cessionaris  
Els cessionaris aportaran amb la documentació del cedent la documentació següent:  
3.1. Cessionaris titulars d'explotació preexistents i treballadors agraris: els cessionaris titulars d'explotació preexistent seran agricultors menors de 50 anys amb una explotació equivalent, com a mínim, a 16 hectàrees tipus, bé en el moment de la sol·licitud o comprometre's a tindre-les en els 4 anys següents a la sol·licitud.  
a) Identificació de la base territorial de l'explotació per mitjà de les referències de les parcel·les i recintes agrícoles del sistema d'informació geogràfica de parcel·les agrícoles (SIGPAC), excepte els treballadors del sector agrari que no siguen titulars.  
b) Acreditació de la capacitat i competència professionals adequades.  
c) Acreditació de la titularitat de les superfícies i bestiar que componguen l'explotació, la qual es farà per mitjà de qualsevol dels documents següents:  
· El certificat o nota simple del Registre de la Propietat.  
· L'escriptura o escriptures públiques de propietat.   
· Per mitjà de la informació cadastral que a l'efecte disposa l'òrgan instructor de l'expedient. Quan esta no coincidisca amb la manifestada per l'interessat, haurà d'aportar certificat de la Gerència Territorial de Cadastre o nota simple de registre.   
· El contracte escrit d'arrendament.  
· Llibre d'explotació ramadera actualitzat, en el cas de tindre una explotació ramadera.  
d) Per a justificar el punt tercer de l'apartat a de l'article 5 de l'Orde de bases de 16 de gener de 2008, hauran de presentar l'informe de vida laboral o certificat de l'òrgan competent de la Seguretat Social en què s'arreplegue el règim d'afiliació a la Seguretat Social i els períodes de permanència en alta en este.  
3.2. Els cessionaris que siguen jóvens agricultors que s'acullen a les ajudes a la primera instal·lació presentaran fotocòpia compulsada de la resolució aprovatòria de concessió de les ajudes a la primera instal·lació o de la sol·licitud d'esta ajuda.  
3.3. Els cessionaris que siguen jóvens agricultors que s'instal·len sense acollir-se a les ajudes de primera instal·lació presentaran el compromís de complir els requisits de la Llei 19/1995, de 4 de juliol, de Modernització d'Explotacions Agràries, i acreditaran la seua formació abans de la certificació o es comprometran a adquirir-la abans de dos anys, i acreditaran l'alta en l'activitat agrària, abans de la certificació.  
3.4. Cessionaris constituïts per cooperatives o entitats associatives agràries, o entitats per al cultiu en comú.  
a) Còpia compulsada dels seus estatuts i escriptura de constitució.  
b) Certificat de l'acta en què conste l'acord de sol·licitar ser cessionaris de la línia de cessament anticipat en l'activitat agrària i nomenament de representant, per a efectuar la seua tramitació.  
Apartat 5. Criteris de prioritat  
En el cas que les sol·licituds d'ajuda superen els limites pressupostaris s'aplicaran els criteris de prioritat establits en l'article 12 de l'Orde de 16 de gener de 2008, per la qual s'establixen les bases reguladores d'estes ajudes.  
Apartat 6. Tramitació  
Independentment del lloc de presentació de les sol·licituds, la tramitació de cada expedient s'iniciarà a les oficines comarcals de la Conselleria d'Agricultura, Pesca i Alimentació.  
En la instrucció dels expedients intervindran les oficines comarcals de la Conselleria d'Agricultura, Pesca i Alimentació i les direccions territorials corresponents, les quals seran les responsables de la custòdia dels expedients.  
L'avaluació de les sol·licituds, d'acord amb els criteris establits en l'article 12 de l'Orde de 16 de gener de 2008, de la Conselleria d'Agricultura, Pesca i Alimentació, per la qual s'establixen les bases reguladores d'ajudes destinades a fomentar la jubilació anticipada dels agricultors i treballadors agrícoles a la Comunitat Valenciana, serà efectuada per l'òrgan col·legiat que es preveu en este apartat i constituït pel cap del Servici de Gestió Agrària Sostenible, el cap de secció i un tècnic del servici esmentat.   
Després de la valoració de l'expedient tramitat, la proposta de concessió es formularà a l'òrgan concedent per l'òrgan col·legiat a través de l'òrgan instructor.  
Apartat 7. Resolució del procediment  
Les sol·licituds de concessió d'ajudes seran resoltes per la directora general de Producció Agrària per delegació, segons l'Acord de 8 de setembre de 2009, pel qual es deleguen les funcions d'autorització del pagament de fons FEADER entre l'organisme pagador i els diferents òrgans administratius de la Conselleria d'Agricultura, Pesca i Alimentació (DOCV núm. 6121, de 13.10.2009).  
El termini màxim per a notificar la resolució serà de sis mesos comptadors a partir de la data de publicació d'esta convocatòria. Transcorregut el termini màxim sense que s'haja notificat resolució expressa, els interessats podran entendre desestimada la seua sol·licitud per silenci administratiu, de conformitat amb les disposicions de l'article 44 de la Llei 30/92, de Règim Jurídic de les Administracions Públiques i del Procediment Administratiu Comú. Quan els titulars complisquen els 55 anys després de la finalització del termini de sol·licituds, la data de la resolució serà posterior al compliment d'esta edat, d'acord amb el que s'establix en l'apartat a) de l'article 4 de l'Orde de 16 de gener de 2008.  
Davant d'esta resolució serà procedent el recurs de reposició davant de la directora de l'Agència Valenciana de Foment i Garantia Agrària, en el termini d'un mes comptador des de l'endemà d'aquell en què tinga lloc la notificació, de conformitat amb el que s'establix en els articles 116 i 117 de la Llei 30/92, de 26 de novembre, de Règim Jurídic de les Administracions Públiques i de Procediment Administratiu Comú, en la redacció feta en la Llei 4/1999, o directament un recurs contenciós administratiu en el termini de dos mesos, comptadors des de l'endemà de la notificació, davant dels jutjats contenciosos administratius, d'acord amb els articles 8.3, 25.1 i 46.1 de la Llei de la Jurisdicció Contenciosa Administrativa.  
Apartat 8. Règim d'ajudes  
1. Els cedents percebran, fins a arribar a la jubilació definitiva i, com a màxim, fins al dia en què facen els 65 anys d'edat:  
a) Una indemnització anual, l'import de la qual per a l'any 2011 es fixa en les quantitats següents:  
· 9.819,84 euros, si el cedent té cònjuge a càrrec seu i sempre que el cònjuge no perceba l'ajuda prevista en el punt 2.  
· 8.003,73 euros, si el cedent no té cònjuge a càrrec seu.  
· 7.327,42 euros, si el cònjuge percep l'ajuda prevista en el punt 2 d'este apartat.  
A l'efecte previst en este apartat, s'entendrà que hi ha cònjuge a càrrec del cedent quan convisca amb este i en depenga econòmicament. No hi haurà dependència econòmica quan el cònjuge exercisca activitat remunerada, per compte propi o alié, o perceba pensió del sistema de la Seguretat Social, prestació o subsidi de desocupació o qualsevol altra prestació pública anàloga.   
b) Una prima anual complementària de 106,18 euros per hectàrea tipus que transmeta o cedisca de l'explotació, sense superar els 3.000 euros per beneficiari. Si el cedent transmet en propietat el 100% de la seua propietat en l'explotació, percebrà un 20% més en la prima anual complementària per hectàrea tipus.  
Quan una explotació siga transferida per diversos cedents, els imports d'indemnització anual i la prima anual complementària es repartiran entre ells, proporcionalment a la seua coparticipació en l'explotació.  
2. Els treballadors que s'acullen a les ajudes percebran una indemnització anual, l'import de la qual serà de 3.545,40 euros. Esta indemnització la podran percebre fins a obtindre la jubilació definitiva i com a màxim fins al dia en què facen els 65 anys d'edat. Només es concedirà indemnització a un treballador per explotació, i tindran preferència els treballadors per compte d'altri sobre els familiars, i dins d'ells, si n'hi ha més d'un, el més antic, i en cas d'igualtat, el de més edat.  
Apartat 9. Finançament de les ajudes  
Les ajudes objecte de convocatòria s'emmarquen en la mesura 113, Jubilació anticipada d'agricultors i treballadors agrícoles, de l'eix 1, Millora de la competitivitat del sector agrícola i forestal, del Programa de Desenvolupament Rural de la Comunitat Valenciana 2007-2013.  
El pagament de les ajudes es farà a càrrec de la línia SE832000, del capítol IV, del pressupost de l'Agència Valenciana de Foment i Garantia Agrària per a l'exercici 2011.  
L'import global màxim per a 2011 puja a tres milions nou-cents cinquanta mil euros (3.950.000 €), en els quals participa el FEADER amb el 22,08%, l'Administració general de l'Estat amb el 75,49% i la Generalitat amb el 2,43%.  
Apartat 10. Règim de control i reintegrament de les ajudes  
Els controls i el procediment de reintegrament es regiran pel que s'establix en l'article 19 de l'Orde de bases de 16 de gener de 2008.  
Apartat 11. Revisió  
Tota alteració de les condicions tingudes en compte per a la concessió de la subvenció podrà donar lloc a la modificació de la resolució de concessió.  
Apartat 12. Compatibilitat de les ajudes convocades  
1. Tal com s'establix en l'article 13 de l'Orde de 16 de gener de 2008, la percepció de les ajudes establides en este programa és incompatible:  
a) Amb l condició de pensionista per jubilació en qualsevol règim de la Seguretat Social o sistema de pensions finançat totalment o parcialment amb recursos públics.  
b) Amb la condició de pensionista per incapacitat permanent, finançat totalment o parcialment amb recursos públics.  
c) Si el beneficiari de les ajudes percep prestacions per incapacitat temporal, incapacitat permanent en règims compatibles o altres prestacions de caràcter periòdic de la Seguretat Social, les seues quanties es deduiran de l'import de les ajudes.  
d) Amb qualsevol ajuda vinculada amb l'activitat agrària que siga finançada amb recursos públics.  
Per a la justificació d'este apartat en el moment de la certificació de les ajudes, serà necessària la presentació de la documentació sol·licitada en el punt 3, de l'apartat 4, d'esta resolució, i no podrà certificar-se l'ajuda fins que el cedent es trobe en alta en l'activitat agrària.  
2. Són compatibles amb la percepció de les ajudes les prestacions familiars per fill a càrrec i per pensió de viudetat.  
3. L'activitat agrària realitzada pel cedent sense fins comercials no serà subvencionable en virtut de la política agrària comuna.  
4. Tal com s'establix en l'article 5.6 del Reglament (CE) número 1698/2005, no es concedirà cap ajuda a programes que puguen optar a l'ajuda prestada en el marc de les organitzacions comunes de mercat, excepte en els casos que s'establisquen de conformitat amb el procediment mencionat en l'article 90, apartat 2, del reglament esmentat.  
5. Segons les indicacions de l'article 70.7 del Reglament (CE) número 1698/2005, les despeses cofinançades pel FEADER no seran cofinançades per mitjà de la contribució dels fons estructurals, del fons de cohesió o de qualsevol altre instrument financer comunitari. Podran cofinançar-se únicament a càrrec d'un únic eix del Programa de Desenvolupament Rural. Quan una operació corresponga a mesures de més d'un eix, la despesa s'assignarà a l'eix dominant.   
Apartat 13. Publicació d'informació sobre els beneficiaris  
S'informa els beneficiaris que, de conformitat amb l'article 4 del Reglament (CE) núm. 259/2008, de la Comissió, de 18 de març de 2008, pel qual s'establixen disposicions d'aplicació del Reglament (CE) núm. 1290/2005, del Consell, pel que fa a la publicació d'informació sobre els beneficiaris de fons procedents del Fons Europeu Agrícola de Garantia Agrària (FEAGA) i del Fons Europeu Agrícola de Desenvolupament Rural (FEADER), les seues dades seran publicades d'acord amb estos reglaments i podran ser tractades per organismes d'auditoria i investigació de la Unió Europea i nacionals, per a salvaguardar els interessos financers de la Unió Europea.  
Quant a les dades de caràcter personal, els beneficiaris podran exercir els drets reconeguts en la Directiva 95/46/CE, del Parlament Europeu i del Consell, de 24 d'octubre de 1995, relativa a la protecció de les persones físiques pel que fa al tractament de dades personals i a la lliure circulació d'estes dades.  
L'acceptació de la subvenció suposa, per a cada un dels beneficiaris, l'acceptació i l'autorització expressa a l'Agència Valenciana de Foment i Garantia Agrària (AVFGA) per a la recollida, la incorporació als fitxers respectius i el tractament d'estes dades personals, així com la seua conservació durant els terminis previstos en les disposicions aplicables.  
Apartat 14. Notificació a la Comissió Europea  
D'acord amb l'apartat 4 de l'article 7 del Decret 147/2007, de 7 de setembre, del Consell, no és necessari notificar esta resolució a la Comissió Europea perquè no posseïx tots els requisits de l'apartat 1 de l'article 107 del Tractat de Funcionament de la Unió Europea (TFUE). D'esta manera, com que es tracta d'ajudes finançades pel FEADER, els articles 107, 108 i 109 del Tractat no són aplicables als pagaments efectuats pels estats membres de conformitat amb el Reglament (CE) número 1698/2005, dins de l'àmbit d'aplicació de l'article 36 del Tractat.  
Apartat 15. Recursos  
Contra esta resolució de convocatòria, que posa fi a la via administrativa, es pot interposar un recurs potestatiu de reposició davant de la directora de l'Agència Valenciana de Foment i Garantia Agrària, en el termini d'un mes comptador des de l'endemà d'aquell en què tinga lloc la publicació, de conformitat amb el que s'establix en els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999, o impugnar-la directament davant dels jutjats contenciosos administratius en el termini de dos mesos, comptadors des de l'endemà de la publicació, d'acord amb els articles 8.3, 25.1 i 46.1 de la Llei de la Jurisdicció Contenciosa Administrativa.  
València, 10 de febrer de 2011.- La directora de l'Agència Valenciana de Foment i Garantia Agrària: Pilar Amigó Salví.